Document ID: 32006D0564

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Αυγούστου 2006
για τροποποίηση της απόφασης 2003/766/ΕΚ για τη λήψη μέτρων επείγοντος χαρακτήρα ώστε να αποφευχθεί η εξάπλωση εντός της Κοινότητας του Diabrotica virgifera Le Conte
[κοινοποιηθείσα υπό τον αριθμό Ε(2006) 3582]
(2006/564/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη πρόταση,
Εκτιμώντας τα ακόλουθα:
(1)
Με την απόφαση 2003/766/ΕΚ της Επιτροπής (2), της 24ης Οκτωβρίου 2003, ζητείται από τα κράτη μέλη να λάβουν μέτρα επείγοντος χαρακτήρα ώστε να αποφευχθεί η εξάπλωση του Diabrotica virgifera Le Conte (στο εξής αναφερόμενου ως «ο οργανισμός») σε περιοχές πέραν εκείνων στις οποίες η παρουσία του οργανισμού αυτού έχει αναγνωριστεί.
(2)
Με βάση τις αξιολογήσεις του γραφείου τροφίμων και κτηνιατρικών θεμάτων στα κράτη μέλη το 2003, το 2004 και το 2005, καθώς και πρόσθετες πληροφορίες από επίσημες έρευνες που διενεργήθηκαν από τα κράτη μέλη το 2004 και το 2005, φαίνεται ότι υπάρχει σταθερή παρουσία του οργανισμού σε μερικές περιοχές εντός της Κοινότητας. Ωστόσο, μεγάλο τμήμα του εδάφους της Κοινότητας εξακολουθεί να είναι απαλλαγμένο από τον οργανισμό.
(3)
Η εφαρμογή των μέτρων επείγοντος χαρακτήρα που ορίζονται από την οδηγία 2003/766/ΕΚ αξιολογήθηκε επανειλημμένα από τη μόνιμη φυτοϋγειονομική επιτροπή στη διάρκεια του 2005. Το συμπέρασμα ήταν ότι τα μέτρα επείγοντος χαρακτήρα για την εξάλειψη του οργανισμού σε περιοχές που παλαιότερα δεν θεωρούνταν μολυσμένες από τον οργανισμό πρέπει να συμπληρώνονται με μέτρα περιστολής σε όλες τις άλλες περιοχές.
(4)
Επομένως, η απόφαση 2003/766/ΕΚ πρέπει να τροποποιηθεί αναλόγως.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/766/ΕΚ τροποποιείται ως εξής:
1)
Προστίθενται τα ακόλουθα άρθρα 4α και 4β:
«Άρθρο 4a
1. Όταν, με βάση τα αποτελέσματα των ερευνών που αναφέρονται στο άρθρο 2, επιβεβαιώνεται η παρουσία του οργανισμού σε μέρος του εδάφους των κρατών μελών επί διάστημα μεγαλύτερο των δύο διαδοχικών ετών, τα κράτη μέλη καθορίζουν ζώνες που καλύπτουν το μέρος του εδάφους τους στο οποίο ανιχνεύθηκε ο οργανισμός (“μολυσμένες ζώνες”).
2. Τα κράτη μέλη είτε εφαρμόζουν τις διατάξεις του άρθρου 4 είτε, εάν υπάρχουν αποδεικτικά στοιχεία ότι η εξάλειψη του οργανισμού δεν είναι πλέον δυνατή, οργανώνουν, σε ετήσια βάση, προγράμματα στις μολυσμένες ζώνες και στις γειτονικές περιοχές με σκοπό τον περιορισμό της εξάπλωσης του οργανισμού από τις μολυσμένες ζώνες σε απαλλαγμένες από τον οργανισμό περιοχές (“προγράμματα περιστολής”).
Άρθρο 4β
Στους σπαρμένους με αραβόσιτο αγρούς σε ζώνη τουλάχιστον 2 500 μ. γύρω από τους διαδρόμους αερολιμένων ή από οποιεσδήποτε άλλες περιοχές αερολιμένων στις οποίες κινούνται αεροσκάφη, όταν υπάρχουν αποδεικτικά στοιχεία για υψηλό κίνδυνο εισαγωγής του οργανισμού, λαμβάνονται τα ακόλουθα μέτρα:
-
οργανώνεται αμειψισπορά κατά τρόπο ώστε οποιαδήποτε περίοδο κατά τη διάρκεια 2 διαδοχικών ετών ο αραβόσιτος να μπορεί να αναπτυχθεί μόνο μία φορά, ή
-
διενεργείται εντατική παρακολούθηση για το ενδεχόμενο παρουσίας του οργανισμού με χρήση κατάλληλων παγίδων φερομόνης και, εάν ανιχνευθεί ο οργανισμός, λαμβάνονται μέτρα σύμφωνα με τις διατάξεις των άρθρων 3 και 4».
2)
Στο άρθρο 5, προστίθενται οι ακόλουθες περιπτώσεις:
«-
οι περιοχές των ζωνών που αναφέρονται στο άρθρο 4α παράγραφος 1 και τυχόν αλλαγές τους,
-
τα προγράμματα περιστολής που αναφέρονται στο άρθρο 4α παράγραφος 2 και τυχόν αλλαγές τους».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 11 Αυγούστου 2006.

Labels: 20
17
16
6